Ing. Peter Lukeš

**Dnešok, je totiž len zajtrajšok, ktorého sme sa báli včera**

Vážené dámy, vážení páni,

pôvodne sme si s pánom Kasalovským povedali, že by som mohol načrtnúť pár základných myšlienok a stratégií investovania v roku 2016. Určite je to zaujímavá téma, téma, ktorej sa možno viacerí z vás venujete aj profesionálne. Je zrejmé, že žijeme v dobe, kedy minuloročná „horská dráha“ na finančných trhoch hrozí i v roku 2016. A preto investiční špecialisti radia, že lepšie je dať prednosť udržaniu hodnoty majetku než sa snažiť ho výrazne zhodnotiť.

Investovanie je niečo, o čom by sme sa určite mohli rozprávať dlho, ja by som však rád „investoval“ trochu času aj do inej témy.

Keď je kríza, na prvom mieste sa zvyknú škrtať výdavky na marketing a do IT. Keď ale chcete byť úspešní v najbližších rokoch, budete musieť, práve naopak, výdavky do IT navýšiť. Prečo?

Pretože v najbližších rokoch budeme svedkami NOVEJ IT REALITY. Čo to znamená? V oveľa väčšej miere sa do výrobných procesov, do služieb, do komunikácie so zákazníkom – inými slovami do všetkého - začlenia také časti IT ako umelá inteligencia a učiace sa systémy.

Ja som sa umelej inteligencii pred 25 rokmi venoval ako vyskumný pracovník. Vtedy boli ešte úplne v plienkach veci ako robotika, rozpoznávanie obrazu, rozpoznávanie hlasu...Vtedy ešte scifi, dnes veci, ktoré sú realitou. Dnes stojíme pred NOVOU IT REALITOU.

Tá súvisí s prebiehajúcim procesom tzv. 4. priemyselnej revolúcie. Ako viete, 1. priemyselná revolúcia sa týkala zavedenia parných strojov, 2. priemyselná revolúcia zavedenia pásovej výroby, tretia priemyslovej automatizácii a štvrtou priemyselnou revolúciou, ktorej sme aktuálne svedkami, je niečo čo súvisí s prepojením fyzického a digitálneho sveta. Výsledkom tejto revolúcie je vytvorenie prostredia, v ktorom sa informačné technológie plne stávajú súčasťou väčšiny procesov v priemysle, obchode a v službách.

To bude mať za následok, že sa zmení trh IT a zmení sa pozícia IT vo firmách. To sú podľa analytikov 2 nevyhnutné dôsledky toho ako digitálna transformácia mení prostredie okolo nás. Odhaduje sa, že v roku 2020 viac než 30% IT výrobcov nebude existovať. Prinajmenšom nie tak, ako ich poznáme dnes. Na druhej strane polovicu výdajov na IT (celosvetovo) budú v roku 2018 kontrolovať šéfovia obchodných jednotiek. IT sa bude musieť prispôsobiť rade nových situácií, čo znamená nutnosť rýchlejšie reagovať na nové požiadavky biznisu.

Kde v súčasnosti držíme? Pozrime sa, čo je práve „in“ a aké najzaujímavejšie smery vývoja vidím pre nasledujúce mesiace a roky.

Preferovanou „platformou“ podnikových aplikácií a firemnej IT sa počas nasledujúcich rokov stane cloud, kde sa vytvorí hybridné prostredie zložené z aplikácií a služieb viacerých dodávateľov.

Očakáva sa taká dominancia cloudu, že do roku 2020 pôjde až 60% všetkých výdavkov na IT infraštruktúru v cloude a 60 – 90% výdavkov na SW, služby a technológie.

Stredobodom pozornosti sa už v dohľadnej dobe očakáva „Internet of Things“ – Internet vecí. A tu už sa trochu dostávame do roviny toho, čo by donedávna bolo scifi. Dnes je však napríklad niečo ako „samoidúce auto“ – reálnou témou a príkladom toho, čo rozumieme pod takýmto prepojením vecí, pretože je jasné, že samoidúce auto potrebuje veľa vstupov z vlastných senzorov, ako aj z vonkajšieho prostredia.

Očakáva sa, že v roku 2018 bude inštalovaných 22mld zariadení a okolo nich vznikne najmenej 200 000 nových aplikácií a služieb vytvorených špeciálne pre „Internet of Things“. Spolu s rozširovaním „Internet of Things“ bude stále viac prichádzať k prelínaniu fyzických a virtuálnych svetov, čím sa vytvorí celá „digitálna sieť“. V rámci nej sa budú nachádzať mobilné prístroje , elektronika, rôzne senzory, ktoré nielenže budú pripojené, ale budú aj komunikovať medzi sebou.

Postupne budú vznikať aplikácie a služby, ktoré budú schopné užívateľov prevádzať bez prerušenia od jedného zariadenia na iné a z miesta na miesto. Firmy, ktoré budú poskytovať takýto užívateľský komfort , získajú významnú konkurenčnú výhodu.

Tieto zariadenia v digitálnych sieťach budú poskytovať obrovské množstvo informácií. S využitím rôznych stratégií sa bude realizovať kontextová analýza. Tá umožní cielené oslovenie zákazníkov, výber produktov, služieb atď.

Na takto získaných dátach budú vznikať tzv. kognitívne systémy, ktoré sa budú vedieť nezávisle učiť a vnímať svet. Na základe toho sa očakáva príchod tzv. autonómnych agentov a vecí. Či už pôjde o roboty, autonómne automobily, virtuálnych osobných asistentov a pod.

Keď už spomínam autonómny automobil, tak práve auto KID, ktoré poznáme zo seriálu Knightrider, je to, čo mám na mysli. Mňa táto téma fascinuje o to viac, že okrem IT podnikám aj v automobilovom biznise. Nie je to však len o autách budúcnosti.

Kognitívne systémy s využitím umelej inteligencie v IT službách predstavujú najvýznamnejší trend všeobecne a v najbližších rokoch sa s tým budeme stretávať v takmer každej oblasti nášho života. Podľa popredných firiem, ktoré sa zaoberajú predpovedaním trendov, sa v roku 2018 bude vyše 50% vývojových tímov sústrediť na nasadenie kognitívnych služieb do svojich aplikácií. Pre porovnanie, dnes je to len 1%. Tento výboj má len americkým firmám do roku 2020 prinášať ročné úspory 60mld. USD.

To všetko predpokladá jednu dôležitú vec. Zopakujem, že budúcnosť je v cloude. A to, že dnes ešte pretrváva tak trochu nedôvera voči cloudovým riešeniam, mňa nijako nevyrušuje. Ja si totiž veľmi dobre pamätám, ako sme pred 25 rokmi nedôverovali veciam, ktoré sú dnes úplne bežné – od robotiky, cez mobilné telefóny až po internet banking. Netreba sa báť, treba sledovať trendy a držať s nimi krok. Budúcnosť je totiž fascinujúca. Dnešok, je totiž len zajtrajšok, ktorého sme sa báli včera.